અમદાવાદ: સરદાર પટેલ રિંગરોડ પર આવેલા શીલજ સર્કલ નજીકથી અમદાવાદ (ગ્રામ્ય) એલસીબીની ટીમે દારૂનો જથ્થો ઝડપી લીધો છે. પોલીસે પ૦ હજારના દારૂ અને બિયરની બોટલો સાથે બે આરોપીઓની ધરપકડ કરી વધુ પૂછપરછ હાથ ધરી છે. મળતી માહિતી મુજબ અમદાવાદ (ગ્રામ્ય) એલસીબીની ટીમને બાતમી મળી હતી કે સરદાર પટેલ રિંગરોડ પર એક આઇટેન કારમાં દારૂનો જથ્થો આવી રહ્યો છે, જેના આધારે ટીમે શીલજ સર્કલ પાસે વોચ ગોઠવી હતી. એક આઇટેન કાર આવતાં તેને રોકી તપાસ કરતાં ૪૮ દારૂની બોટલ અને ૪૩ર બિયરનાં ટીન મળી આવ્યાં હતાં. કારમાં બેઠેલા શખસોનાં નામ પૂછતાં પિન્ટુ લક્ષ્મણભાઇ બારોટ (રહે. વાવોલ, ગાંધીનગર) અને રાકેશ ઝાલા (રહે. સદાતપુરા, સાબરકાંઠા) હોવાનું જણાવ્યું હતું. પોલીસે કાર અને દારૂનો જથ્થો મળી રૂ.૬.૧૯ લાખનો મુદ્દામાલ કબજે કરી દારૂ ક્યાં અને કોને આપવાનો હતો તેની પૂછપરછ શરૂ કરી છે.